Balete ba gorosa Mabopatshaba
E rile ka Matlhatso ga bo go utlwala go gelebetlega ga megolokwane, lenaka le dikoma fa Balete ba amogela mophato go tswa bogwera kwa Ramotswa. Mophato o, ke wa boraro fa e sale Balete ba tsaya tshwetso ya go tsosolosa ngwao ya go rupa ka 2012, mme go setse go alogile mephato ya Matsosangwao le Madisamotse Fa a ema morafe le dialogane ka lefoko, Kgosi Mosadi wa Balete o ne a kaya fa go le botlhokwa gore go bopiwe setshaba se se lerato, se se kgathalelanang ebile se dira ka bojotlhe go itokafatsa. Ka jalo a kaya fa mophato o tlaa bidiwa Mabopatshaba ka jaana ba fiwa boikarabelo jwa go bopa setshaba. Kgosi Mosadi o ne a kaya fa mophato o mosha, o tlaa tshwanelwa ke go bereka le mephato e mengwe go diragatsa thomo ya go bopa setshaba. O ne a kaya fa mophato o weditse dithuto tsa one mme e bile dialogane tsotlhe di kgonne go aloga kwa ntle ga mathata ape. Kgosi o ne a kaya fa mophato wa ngwaga eno, o ne o tsenwe ke bangwe go tswa Maun, Bokaa, Mmankgodi le Afrika Borwa Fa a tswa la gagwe, Kgosi Malope II wa Bangwaketse, o ne a tlhalosa fa tshwaragano ya morafe e le konokono ka e bile lefatshe leno le ipelela dingwaga di le masome a matlhano le ipusa. A re jaaka lefatshe leno le ipela, le tshegeditse setlhogo se se reng, tshaba e e bopaganeng e a ipela ka jalo se tsamaelana le leina le thomo ya mophato. O ne a kaya fa mephato e e fetileng e ne ya newa thomo, mme ya e diragatsa ka jalo a gwetlha Mabopatshaba go diragatsa thomo ya bone. Kgosi Malope II wa Bangwaketse o ne a kopa mophato go itebaganya le boitshwaro, a bo a supa fa go tlhokega gore bana ba rutwe botho. Kgosi Malope o ne a tlhalosa fa go le botlhokwa gore setshaba se tshwaragane, a bo a tlhalosa fa magosi a neilwe thata ya go tlhokomela le go babalela morafe, le go rulaganya tsa ngwao. O ne a tswelela ka go re magosi a na le dithata tsaa go lwantsha borukutlhi mo dikgaolong tsa bone, ka jalo a re go botlhokwa go tshwaragana le go tlotla dithata tsa magosi go bopa setshaba. Borre ba le 122 ba ne ba aloga ko bogwera ka Matlhatso. BOKHUTLO